ANUNCIO do 10 de agosto de 2011, da Subdirección Xeral de Desenvolvemento da Sociedade da Información, polo que se publica a relación das subvencións concedidas ao abeiro da Resolución do 22 de marzo de 2011 referente ao desenvolvemento do sector empresarial da sociedade da información, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013 (procedemento administrativo PR520A).
Consellería de Presidencia, Administracións Públicas e Xustiza — III. Outras disposicións — 23/08/2011

A Resolución do 22 de marzo de 2011, da Secretaría Xeral de Modernización e Innovación Tecnolóxica, establece as bases reguladoras para a concesión en réxime de concorrencia competitiva das subvencións para potenciar o desenvolvemento do sector empresarial da sociedade da información na Comunidade Autónoma de Galicia para o ano 2011, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, e procede á convocatoria (procedemento administrativo PR520A, publicado no
Diario Oficial de Galicia
n.º 62, do 29 de marzo de 2011).
A dita Resolución do 22 de marzo de 2011 faculta, na disposición derradeira primeira, o titular da Subdirección Xeral de Desenvolvemento da Sociedade da Información para que dite as instrucións que sexan precisas para o desenvolvemento e aplicación da convocatoria. Así mesmo, no artigo 7 das bases reguladoras disponse que a dita subdirección xeral, pertencente á Secretaría Xeral de Modernización e Innovación Tecnolóxica, será o órgano competente para a instrución do procedemento de concesión da subvención e que lle corresponde ao titular da secretaría xeral ditar a resolución que corresponda.
A Secretaría Xeral de Modernización e Innovación Tecnolóxica con data do 15 de xullo de 2011 ditou resolución de concesión de subvencións ao abeiro da citada convocatoria.
O artigo 12 das bases reguladoras dispón: «Todas as resolucións serán notificadas de acordo co establecido na Lei 30/1992, do 26 de novembro. Con carácter xeral non se enviarán notificacións postais e, de conformidade co establecido no artigo 59.6.º b) da indicada lei, substituirase a notificación individual pola publicación no
Diario Oficial de Galicia
e na páxina web da Secretaría Xeral de Modernización e Innovación Tecnolóxica. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no DOG poderán remitirse os beneficiarios a que consulten información detallada da resolución nun taboleiro da citada web».
Ademais, con esta publicación dáse cumprimento á obriga de publicidade prevista no artigo 15 da Lei 9/2007, do 13 de xuño, de subvencións de Galicia.
Na súa virtude,
1. Ordenar a publicación no
Diario Oficial de Galicia
da relación de beneficiarios das subvencións concedidas ao abeiro da Resolución do 22 de marzo de 2011, procedemento administrativo PR520A. Esta relación achégase como anexo-subvencións concedidas.
Estas subvencións realízanse con cargo á aplicación orzamentaria 04.70.571-A.770.0 achegas ás empresas para o desenvolvemento da sociedade da información, cofinanciada pola Unión Europea a través do Fondo Europeo de Desenvolvemento Rexional (Feder) cunha porcentaxe do 80%, segundo o establecido na convocatoria.
2. Facer indicación expresa aos beneficiarios que desde a data de notificación da concesión están suxeitos ás obrigas de publicidade e demostración en relación aos proxectos subvencionados, e mesmo á colocación de placas explicativas permanentes e información de publicidade temporal na súa web, nos supostos e coas condicións previstas na convocatoria.
3. Identificar que os solicitantes que non aparecen no dito anexo I deberán entender que non lles foi concedida a subvención.
4. Identificar o taboleiro electrónico que se describe neste anuncio como o medio e lugar onde se remite aos interesados para que obteñan información particularizada e motivada dos feitos aquí recollidos, coa indicación de que será onde se publicarán os sucesivos actos integrantes deste procedemento administrativo.
5. Identificar que o acceso aos contidos do dito taboleiro electrónico pode facerse por tres canles electrónicas distintas. Para empregar calquera das tres canles o interesado deberá dispoñer da primeira folla dos formularios de solicitude, ben en formato papel ou ben en arquivo PDF, que se xerou no seu momento coa aplicación de formalización de formularios de subvención.
5.1. Acceso pola web http://imit.xunta.es, empregando un código electrónico.
O interesado debe acceder á páxina web da Secretaría Xeral de Modernización e Innovación Tecnolóxica, sita no enderezo http://imit.xunta.es, e seleccionar a opción «Axudas», co que se amosa o servizo do taboleiro electrónico. Para o acceso ao contido do taboleiro electrónico deberá introducir, tecleando, o código electrónico (de entre 16 a 20 carácteres alfanuméricos) existente na parte superior dereita da primeira folla da súa solicitude, o que garante a privacidade no acceso á información de cada solicitante. O enlace directo a este servizo é o seguinte:
http://imit.xunta.es/portal/sectorempresarialdasociedadedainformacion/axudas/
5.2. Acceso nun clic desde o arquivo PDF da solicitude.
O interesado debe abrir o arquivo PDF da solicitude cun visor Acrobat Reader. Na parte inferior dereita da primeira folla dispón dunha figura con cadrados brancos e negros, un código QR. Premendo clic dentro da figura do código QR activará un enlace personalizado con que accede directamente á información.
5.3. Acceso a través dun dispositivo móbil, coa fotografía do código QR.
O interesado debe fotografar o código QR da solicitude e dispoñer no seu dispositivo móbil dun software de recoñecemento e acceso a internet que lle permita enlazar co URL que está codificado na matriz bidimensional do código QR.
Disponse de información explicativa adicional sobre o uso das canles electrónicas citadas no seguinte enlace:
http://imit.xunta.es/portal/sectorempresarialdasociedadedainformacion/axudas/pregunta4.html
6. Facer indicación expresa de que os actos comunicados de resolución da convocatoria son definitivos en vía administrativa e cabe interpoñer, de ser o caso:
• Recurso potestativo de reposición ante o órgano que ditou a resolución, no prazo dun mes contando a partir do día seguinte desta publicación, segundo os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
• Ou ben directamente recurso contencioso-administrativo, no prazo de dous meses contados desde o día seguinte desta publicación, ante a Sala do Contencioso-Administrativo do Tribunal Superior de Xustiza de Galicia, de conformidade co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
7. En caso de dúbida, dificultades técnicas ou necesidade de máis información, poderán dirixirse á Subdirección Xeral de Desenvolvemento da Sociedade da Información a través do teléfono 881 99 50 58, do enderezo de correo electrónico sxmit.axudas@xunta.es ou presencialmente no edificio administrativo de San Caetano, bloque 5-4.º andar, Santiago de Compostela (A Coruña). Nesta subdirección xeral tamén se disporá dun taboleiro físico convencional onde poderá accederse en formato papel á información particularizada para cada un dos solicitantes presentados á convocatoria, recollidos nos citados anexos, o que garante a igualdade no proceso de notificación para todos os solicitantes nun procedemento de concorrencia competitiva, e mesmo para aqueles que non obtiveron un código electrónico na súa solicitude ao non seguir as indicacións e medios de axuda para a obtención dos formularios normalizados previstos na convocatoria.
Santiago de Compostela, 10 de agosto de 2011.